钦定古今图书集成/历象汇编/历法典/第075卷 > 唐顺之稗编 > 沈括论交蚀起复方位
## 钦定古今图书集成/历象汇编/历法典/第075卷 > 唐顺之稗编 > 沈括论交蚀起复方位

或问予以“日月之形如丸邪？如扇也。若如丸，则其相
遇岂不相碍﹖？”予对曰：“日月之形如丸，何以知之？以月
盈亏可验也。月本无光犹银丸，日耀之乃光耳。光之
初生，日在其傍，故光侧而所见才如钩。日渐远，则斜
照而光稍满，如一弹丸，以粉涂其半，侧视之则粉处
如钩，对视之则正圆。此有以知其如丸也。日月气也”，
有形而无质，故“相直”而无碍。

又问：“日月之行，日一合一对，而有蚀不蚀，何也﹖？”予对
曰：“黄道与月道如二环相叠而小差。凡日月同在一
度相遇则日为之蚀；在一度相对则月为之亏。虽同
一度，而月道与黄道不相近，自不相侵。同度而又近
黄道月道之交，日月相值，乃相陵掩，正当其交处则
蚀，而既不全当交道，则随其相犯浅深而蚀。凡日蚀
当日道自外而交入于内，则蚀起于西南，复于东北；
自内而交出于外，则蚀起于西北而复于东南。日在
交东则蚀其内；日在交西则蚀其外。蚀既则起于正
西，复于正东。凡日蚀，月道自外入内，则蚀起于东南，
复于西北；自内出外，则蚀起于东北而复于西南。月
在交东，则蚀其外；月在交西，则蚀其”内。蚀既则起于
正东，复于正西。交道每月退一度馀，凡二百四十九
交而一期。故《西天法》罗㬋、计都皆逆步之，乃今之交
道也。交初谓之罗㬋，交中谓之计都。